Kano og kajak i Halsnæs

Vil du sejle i kano eller kajak, så er Danmark rigt på egnet farvand. De fleste kender til Gudenåen som hovedfærdselsåre for kano- og kajakroning i Danmark - ikke mindst hvis de har set Klovn the Movie, hvor Gudenåen netop er hoved-location for filmen. Der er dog mindst lige så smukke og afstressende farvande til paddel og pagaj andre steder i vandriget Danmark.

Noget af det bedste vand til kano og kajak finder du i Halsnæs kommune, og det er de meget bevidst om oppe ved Roskilde Fjords udmunding.

Derfor har de nu bygget og forankret Danmarks første havshelter ikke så langt fra kommunens hovedstad, Frederiksværk. Her kan alle roere og padlere lægge til kvit og frit og dele deres historier fra de 7 verdenshave med de andre sejlende vandhunde.

Halsnæs kommune er der, hvor Liseleje, Hundested og Frederiksværk ligger. Kommunen er ikke en af de største med sine 30.000 indbyggere. Men hvad byen ikke har i beboere, har den i smuk og afvekslende natur med vandarealer, der både tæller nordsjællands kyst ved Hesselø bugt, Roskilde fjord og Danmarks største sø, Arresøen.